Seun ontslaan ná wag hom glo aanrandBeserings wat die seun tydens die beweerde aanranding opgedoen het. Foto: Verskaf Die tienerseun van Lephalale (Ellisras) in Limpopo wat na bewering Donderdag deur ŉ veiligheidswag erg aangerand is, is ontslaan en sterk by die huis aan. “Sy lyf is nog baie seer en hy raak baie ontsteld as daar oor die voorval gepraat word, maar andersins is hy in ’n goeie toestand,” het die seun se pa, wie se naam nie genoem mag word nie om die 16-jarige seun se identiteit te beskerm, Sondag aan Maroela Media gesê. Maroela Media het vroeër berig die seun moes Donderdagaand in die hospitaal deurbring nadat hy vroeër die dag glo deur ŉ veiligheidswag van ŉ plaaslike winkelsentrum in die dorp met ŉ knuppel en plathand aangerand is. Die seun is daarvan beskuldig dat hy Maandag ŉ geheuestokkie by die PNA-winkel by die winkelsentrum gesteel het. Die seun het Donderdag omstreeks 10:00 in die parkeergebied van die winkelsentrum geloop toe ŉ vrou wat by die winkel werk hom glo gesien en herken het. Sy het die veiligheidswag geroep en hulle het die seun na bewering in die winkel ingesleep, die deure gesluit en hom in ŉ kamertjie toegesluit waar die wag die seun glo “pimpel en pers” geslaan het. [Sien foto’s hier] ŉ Werker by die winkel het intussen die polisie ontbied, waarna die polisie die seun in hegtenis geneem, geboei en agter in ŉ vangwa gesit het. Die polisie het sy ouers omstreeks 10:20 in kennis gestel dat hy in hegtenis geneem is op aanklag van diefstal. Toe hulle verneem van die beweerde aanranding het hulle daarop aangedring om hom na ŉ hospitaal te neem, waar hy opgeneem is vir waarneming. Die PNA-groep se hoofbestuurder het Vrydagmiddag “met skok en afgryse” op die voorval gereageer. “Die PNA-groep wil dit onomwonde stel dat ons hierdie optrede ten sterkste veroordeel,” het Herman Botha, die PNA-groep se hoofbestuurder, aan Maroela Media gesê. “PNA onderneem om alles in sy vermoë te doen om agter die kap van die byl te kom. Ons het reeds ŉ skrywe aan die betrokke sentrumbestuur asook die sentrum se veiligheidsmaatskappy gerig waarin ons versoek dat die aangeleentheid onmiddellik ondersoek word en daar sonder voorbehoud opgetree sal word teen die veiligheidswag, of enige ander mense wat hulle wel skuldig gemaak het aan aanranding.” Botha het gesê die maatskappy het ook ŉ interne ondersoek van stapel gestuur om die betrokkenheid van enige ander mense by hierdie “betreurenswaardige voorval” te ondersoek en hulle sodoende in staat te stel om ŉ behoorlike, ingeligte besluit te neem met betrekking tot toepaslike stappe waar nodig. “PNA wil dit benadruk: Die aanranding van enige mens, in enige omstandighede, hetsy skuldig aan ŉ misdaad of nie, is totaal onaanvaarbaar.” Die ouers het ŉ klag van aanranding met die doel om ernstig te beseer teen die veiligheidswag aanhangig gemaak. Lt.kol. Moatshe Ngoepe, provinsiale polisiewoordvoerder vir Limpopo, het Sondag aan Maroela Media gesê niemand is nog in verband met die voorval in hegtenis geneem nie en dat die ondersoek voortduur. Die ouers oorweeg dit ook om siviele stappe teen sekere partye te doen. ŉ Saak van diefstal is ook teen die seun aanhangig gemaak en word ondersoek.